Elena Udrea, după discursul din Parlament. Foto: Mediafax





Actualizare 6.00 Elena Udrea ar putea ajunge în orice moment după gratii. Deputaţii au avizat toate cererile pentru începerea urmăririi penale şi arestare preventivă în dosarele Microsoft şi Gala Bute. Hotărârile au apărut deja în Monitorul Oficial.

Actualizare 1.00 Bilanțul voturilor din Parlament în cazul Elenei Udrea:

VOT 1 ora: 21:10 prezenți: 343 voturi exprimate: 334 pentru: 285 împotrivă: 49 VOT 2 ora: 21:22 prezenți: 341 voturi exprimate: 328 pentru: 278 împotrivă: 50 VOT 3 ora: 22:07 prezenți: 328 voturi exprimate: 321 pentru: 219 împotrivă: 102

VOT 4

ora: 22:55 prezenți: 308 voturi exprimate: 296 pentru: 243 împotrivă: 50 VOT 5 ora: 23:40 prezenți: 306 voturi exprimate: 270 pentru: 202 împotrivă: 65 VOT 6 ora: 00:28 prezenți: 272 voturi exprimate: 240 pentru: 152 împotrivă: 82

Actualizare 00.30 A treia cerere de arestare pentru Elena Udrea a fost votată. Decizia a fost luată cu 152 de voturi „pentru” și 82 „împotrivă”.

Actualizare 22.40. Deputații au aprobat și a doua cerere de arestare pe numele Elenei Udrea, în dosarul „Microsoft”.

Actualizare 22.00. Elena Udrea poate fi arestată. Cererea DNA pentru arestarea deputatului PMP în dosarul „Gala Bute” a primit avizul Parlamentului.

Actualizare 20.35. S-a încheiat votul asupra cererii de urmărire penală a Elenei Udrea în dosarul „Gala Bute”. Cererea procurorilor DNA a fost aprobată.

Actualizare 20.00. Elena Udrea a susținut un discurs în fața colegilor deputați. Fostul ministru al Turismului le-a cerut colegilor să aprobe urmărirea penală, cerută de procurorii DNA.

„În ultimele săptămâni am lansat acuzații foarte grave la adresa unor oameni despre care cred că au supus voinței lor instituții ale statului român. Nu vă cer să purtați acest război în numele meu, nici să veniți alături de mine, știu că e greu. Gândiți-vă doar că undeva trebuie trasă o linie, cineva trebuie să spună adevărul, iar eu mi-am luat acest angajament.

Oamenii trebuie să fie egali în fața legii, legea trebuie să funcționeze în fața tuturor iar parlamentul nu trebuie să fie scut în fața justiției. Dacă există acuzații la adresa mea ele trebuie cercetate. Nu mă apăr în Parlament, voi merge în fața procurorilor. Vă solicit să aprobați cererile de urmărire penală, dar dosarele în care sunt implicată nu au caracter politic”, le-a spus Elena Udrea deputaților.

Actualizare 18.25. Elena Udrea a ajuns la Parlament. Fostul ministru participă la ședința de plen și va vota cererile DNA pe numele său.

Şedinţa de plen a început în urmă cu scurt timp, iar aleşii trebuie să voteze pe rând pentru fiecare din cele şase cereri ale procurorilor anticorupţie.

Elena Udrea riscă să ajungă după gratii. Camera Deputaţilor trebuie să decidă astăzi dacă este de acord să îl trimită pe fostul ministru în arest, după ce, ieri, Comisia Juridică a aprobat toate cele trei cereri ale DNA pentru încuviințarea arestării preventive a Elenei Udrea, în dosarele Gala Bute şi Microsoft.

DNA solicită urmărirea penală şi arestarea fostului ministru în dosarele Microsoft şi Gala Bute. Înainte de şedinţă, atât social-democraţii, cât şi liberalii au anunţat că vor vota pentru ridicarea imunităţii.